Agt buitelanders vas oor aanlyn ‘bedrogspul’Een van die verdagtes wat in hegtenis geneem is. (Foto: SA Polisie) Agt buitelanders is in Kaapstad aangekeer in ŉ reuseoperasie tussen verskeie internasionale veiligheidsagentskappe in ŉ poging om aanlyn bedrog te stuit. Die verdagtes is Dinsdag in die vroeë oggendure aangekeer en sal aangekla word van verskeie oortredings, waaronder geldwassery en sameswering om bedrog te pleeg. Amptenare van die Amerikaanse FBI, die Amerikaanse geheime diens, die Valke se eenheid vir ernstige handelsmisdaad, misdaadintelligensie, die honde-eenheid, die spesiale taakmag, die taktiese operasionele bestuurseenheid (TOMS), die kriminele rekordsentrum en lede van die Kaapstadse metropolisie was deel van die operasie. “Die verdagtes in die ondersoek het almal glo bande met ŉ transnasionale georganiseerde misdaadsindikaat met sy oorsprong in Nigerië,” sê kol. Katlego Mogale, woordvoerder van die Valke. Die verdagtes het glo veral kwesbare weduwees of geskeide vroue geteiken wat geglo het hulle is in ŉ werklike romantiese verhouding, maar uiteindelik uit hul geld geswendel is. “Die verdagtes het sosialemediawebwerwe of aanlyn afspraakwebwerwe gebruik om hul slagoffers te identifiseer en met hulle in verbinding te tree,” sê Mogale. Ander maniere waarop die verdagtes glo geld uit hul slagoffers geswendel het, sluit in die herleiding van e-pos-rekeninge sodat bankbesonderhede verander kan word. Die verdagtes het vals name gebruik en afspraakwebwerwe deursoek. Nadat ŉ verhouding met ŉ slagoffer aangeknoop is, het die verdagtes glo hartseer verhale vertel oor waarom hulle geld van die slagoffer nodig het. Dit het ingesluit geld om belasting te betaal om ŉ erflating te bekom, ŉ oorsese reis, of selfs om uitstaande skuld te delg. Sommige van die items waarop die polisie beslag gelê het. (Foto: SA Polisie) Nagenoeg ‘n honderd slagoffers is sedert 2011 op die manier uit naastenby R100 miljoen bedrieg. Die verdagtes het glo selfs mense na aan hulle geteiken en bure, vriende en familielede het deurgeloop. “Die bedrieërs het hul slagoffers geïntimideer en uitgeskel, hul lewens geruïneer en verdwyn. Ons is vol vertroue dat die ondersoek ŉ beduidende uitwerking in die streek en selfs wyer as dit sal hê,” sê Mogale oor pogings om dié soort misdryf, bekend as “romance scams”, hok te slaan. Die verdagtes verskyn na verwagting Woensdag in die Kaapstadse landdroshof.